

**ข้อบังคับมหาวิทยาลัยธรรมศาสตร์**

**ว่าด้วยตำแหน่งธรรมศาสตราจารย์ พ.ศ. ๒๕๓๐**

\_\_\_\_\_\_\_\_\_\_\_\_\_\_\_\_\_\_\_\_\_\_

ด้วยสภามหาวิทยาลัยธรรมศาสตร์ โดยการประชุมสภามหาวิทยาลัยครั้งที่ ๔/๒๕๓๐   
เมื่อวันที่ ๒๖ มิถุนายน ๒๕๓๐ การประชุมสภามหาวิทยาลัย ครั้งที่ ๕/๒๕๓๐ เมื่อวันที่ ๒๘ สิงหาคม ๒๕๓๐ และการประชุมสภามหาวิทยาลัย ครั้งที่ ๘/๒๕๓๐ เมื่อวันที่ ๖ พฤศจิกายน ๒๕๓๐ เห็นสมควรกำหนดให้มีตำแหน่ง “ธรรมศาสตราจารย์” เพื่อยกย่องเชิดชูเกียรติแก่ผู้ที่ทำคุณประโยชน์ให้แก่มหาวิทยาลัยธรรมศาสตร์อย่างใหญ่หลวง จึงได้กำหนดข้อบังคับเกี่ยวกับตำแหน่งธรรมศาสตราจารย์ ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยตำแหน่งธรรมศาสตราจารย์ พ.ศ. ๒๕๓๐”

**ข้อ ๒** ให้ใช้ข้อบังคับนี้ตั้งแต่บัดนี้เป็นต้นไป

**ข้อ ๓** ผู้ที่จะได้รับเสนอแต่งตั้งเป็นธรรมศาสตราจารย์จากมหาวิทยาลัยธรรมศาสตร์ จะต้อง  
มีคุณสมบัติ ดังนี้

๓.๑ จะต้องเป็นผู้ที่เคยเป็นศาสตราจารย์มาก่อน

๓.๒ ได้ทำคุณประโยชน์แก่มหาวิทยาลัยอย่างใหญ่หลวง

๓.๓ เป็นนักวิชาการที่มีความเหมาะสมในตำแหน่งธรรมศาสตราจารย์ มีชื่อเสียง   
มีความรู้ความสามารถและมีคุณธรรมเป็นที่ยอมรับของมหาวิทยาลัยและคนทั่วไป

**ข้อ ๔** การแต่งตั้ง

ในการเสนอแต่งตั้งผู้ที่สมควรได้รับการยกย่องเชิดชูเกียรติให้เป็นธรรมศาสตราจารย์นั้น ให้ดำเนินการดังนี้

๔.๑ ให้ผู้บริหารหรือกรรมการสภามหาวิทยาลัยเสนอชื่อผู้ที่สมควรได้รับการแต่งตั้ง  
ต่อสภามหาวิทยาลัยเพื่อพิจารณาเป็นรายกรณี

๔.๒ ในการลงมติแต่งตั้งของสภามหาวิทยาลัยนั้น ให้ใช้วิธีลงคะแนนโดยวิธีลับ  
และให้ถือเสียงข้างมากเป็นประมาณ

**ข้อ ๕** วาระที่อยู่ในตำแหน่ง

ผู้ที่ได้รับการแต่งตั้งจะได้รับตำแหน่งธรรมศาสตราจารย์ไปตลอดชีวิตของบุคคลนั้น

**ข้อ ๖** สิ่งตอบแทนที่จะได้รับจากมหาวิทยาลัย

ผู้ที่ได้รับการแต่งตั้งเป็นธรรมศาสตราจารย์ มหาวิทยาลัยจะพิจารณาสิ่งตอบแทนเพื่อเสริมเกียรติยศในตำแหน่งดังกล่าวตามความเหมาะสม ซึ่งสภามหาวิทยาลัยจะเป็นผู้กำหนดและประกาศเป็นคราว ๆ ไป

**ข้อ ๗** ให้อธิการบดีรักษาการตามข้อบังคับนี้

ประกาศ ณ วันที่ ๒๕ พฤศจิกายน พ.ศ. ๒๕๓๐

(ศาสตราจารย์ประภาศน์ อวยชัย)

นายกสภามหาวิทยาลัย